Ħaddiem ta' 40 sena minn Ħal Għargħur, sfortunatament tilef ħajtu f'inċident li seħħ ilbieraħ filgħaxija f'Ta' Qali. Kienu għall-ħabta tas-6:30pm xħin il-Pulizija ġiet infurmata li hemm bżonn l-assistenza fis-sit fejn qiegħed isir il-proġett tal-Park Nazzjonali Ta' Qali. Il-Pulizija marret fuq il-post fejn mill-ewwel investigazzjonijiet irriżulta li nqeleb makkinarju li fuqu kien hemm żewġ ħaddiema, b'wieħed minnhom waqa' madwar sular f'xaft dejjaq. Fuq il-post issejħu l-membri tad-Dipartiment tal-Protezzjoni Ċivili kif ukoll tim mediku mill-Isptar Mater Dei sabiex jassistu imma minkejja l-isforzi tat-tim mediku, ir-raġel ta' 40 sena ġie ċċertifikat mejjet fuq il-post. Il-ħaddiem l-ieħor, raġel ta' 35 sena mill-Imġarr, ittieħed l-Isptar Mater Dei b'ambulanza u l-ġrieħi tiegħu għadhom pendenti. Il-Maġistrat tal-Għassa Dr Rachel Montebello ġiet infurmata bil-każ u ħatret inkjesta. L-investigazzjonijiet mill-Pulizija għadhom għaddejjin.